钦定古今图书集成/理学汇编/学行典/第209卷 > 徐子夔
## 钦定古今图书集成/理学汇编/学行典/第209卷 > 徐子夔

按《昌化县志》：“徐子夔，字九修，以邑学生入太学，初授
亳州同知，有惠政，升北京东城兵马司指挥。慎官箴，
却例献，廉介自持。迁岷藩长史。或以进取说之者，夔
曰：‘我任藩官，犹患勿称，敢他望耶’？遂致仕归。夔纯孝
天植，父母病，忧形于色，父没，哀毁逾礼。生母早丧，奉
嫡母许，色养无少违。许亦甚慈，母亡，泣血三年，不入”
燕室。敬爱异母兄子英，七十年如一日。敦厚姻族，耻
言人过。尤有助学田、赈饥、还妾、助丧诸义迹，族党称
之。卒之前一岁，卧榻上见牖外车从甚众，一人执红
柬上书，恭迎西湖主者，尾注一“己”字，若将迎夔状。夔
悉以所见语妻子，且曰：“吾明年四月，殆将死也。”已而
果然。